
Ályktun
um mikilvægi lækna í hlutastarfi innan Landspítala
Aðalfundur Læknafélags Íslands (LÍ) haldinn í Kópavogi 6. nóvember 2026 harmar stefnu stjórnar og stjórnenda Landspítala gagnvart læknum í hlutastarfi, eins og fram kemur í grein í Morgunblaðinu þann 21. maí 2026. Fullyrðingar um að hlutastörf lækna leiði til aukins kostnaðar, lakari þjónustu og stofni öryggi sjúklinga í hættu eru alvarlegar og vega að faglegum heilindum lækna.
Aðalfundur bendir á að þvert á móti eiga sérfræðilæknar í hlutastarfi þátt í að gera stofnuninni kleift að standa undir þeim lagaskilyrðum sem fylgja því að vera háskólasjúkrahús, en því fylgir að veita þjónustu í nær öllum viðurkenndum sérgreinum í læknisfræði, skv. 9. tölul. 4. gr. laga um heilbrigðisstarfsmenn nr. 40/2006.  Þetta á líka við í sérgreinum þar sem þjónustuþörf stendur ekki undir fullum stöðugildum en þar hefur spítalinn gjarnan valið að ráða lækna í hlutastörf. Sérfræðilæknar í hlutastörfum auðvelda líka mönnun vakta allan sólarhringinn líkt og Landspítala ber skylda til, þannig að vaktbyrði oft fámennra sérgreina lækna sé viðunandi.
Læknar í hlutastarfi eru þannig mikilvægur hluti starfsemi Landspítala og eiga ríkan þátt í að tryggja sérhæfða þjónustu, mönnun vakta, kennslu og vísindastarfsemi. Að gera lækna að blórabögglum vegna langvarandi rekstrar- og skipulagsvanda spítalans er óábyrgt og getur torveldað mönnun.
 
